KIRJALLINEN KYSYMYS P-0123/03

esittäjä(t): Bernd Lange (PSE) komissiolle

(21. tammikuuta 2003)

Aihe: Direktiivi 1999/96/EY: ei komission ehdotuksia

Euroopan parlamentti ja neuvosto ovat antaneet 13. joulukuuta 1999 direktiivin 1999/96/EY(1) ajoneuvojen puristussytytysmoottoreiden kaasumaisten ja hiukkasmaisten päästöjen sekä ajoneuvoissa käytettävien maa- tai nestekaasulla toimivien ottomoottoreiden kaasupäästöjen torjumiseksi toteutettavista toimenpiteistä annetun jäsenvaltioiden lainsäädännön lähentämisestä ja neuvoston direktiivin 88/77/ETY(2) muuttamisesta. Direktiivi julkaistiin Euroopan yhteisöjen virallisessa lehdessä 16. helmikuuta 2000.

Joihinkin EURO IV -tason yksityiskohtiin, kuten ajoneuvon sisäisen valvontajärjestelmän (OBD-järjestelmä) käyttöönottoon, käytössä olevien ajoneuvojen testaukseen sekä kestävyyteen, oli tarkoitus saada täsmennyksiä 31. joulukuuta 2000 mennessä. Komissio ei kuitenkaan ole tähän mennessä tehnyt ehdotuksia asiasta.

EURO IV -tason on tarkoitus tulla voimaan 1. lokakuuta 2005, joten jäljellä oleva aika on vähissä.

Miksi komissio ei ole tehnyt ehdotusta asiasta?

Miten komissio aikoo menetellä jatkossa?

Miten komissio varmistaa, että EURO IV -taso voidaan saattaa voimaan aikataulun mukaisesti 1. lokakuuta 2005?

(1) EYVL L 44, 16.2.2000, s. 1.

(2) EYVL L 36, 9.2.1988, s. 33.

Erkki Liikasen komission puolesta antama vastaus

(12. helmikuuta 2003)

Komissio käsittelee piakkoin raskaisiin ajoneuvoihin ja moottoreihin sovellettavien Euro IV -rajoitusten seuraavaa vaatimustasoa koskevaa ehdotusta. Tämä Euroopan parlamentille ja neuvostolle annettava ehdotus muotoillaan uudella tavalla, jota kutsutaan kaksitahoiseksi toimintatavaksi.

Valmisteilla oleva esitys on ensimmäinen ajoneuvolainsäädäntöalalla tehtävä ehdotus, jonka tavoitteena on erityisesti päätöksentekomenettelyn tehokkuuden parantaminen ja samalla lainsäädännön yksinkertaistaminen. Itse säädösehdotuksen laadinta edellyttää vain lainsäädännön perustekijöiden (eli raja-arvojen ja muiden luonteeltaan selkeästi poliittisiksi katsottavien tekijöiden) huomioon ottamista EY:n perustamissopimuksen 95 artiklan mukaisesti. Sitä vastoin täytäntöönpanotoimet (eli tekniset liitteet), joita tarvitaan perustekijöiden panemiseksi täytäntöön, hyväksytään komission direktiivin muodossa komissiolle siirrettyjen täytäntöönpanovaltuuksien perusteella. Tätä täytäntöönpanovaltuuksien siirtämistä toteutetaan parhaillaan laatimalla uudelleen tyyppihyväksynnän puitedirektiivi (neuvoston direktiivi 70/156/ETY(1), annettu 6. helmikuuta 1970, moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä).

Näiden Euro IV -rajoituksia koskevien sääntöjen valmistelun yhteydessä komissio on päättänyt myös laatia uudelleen ajoneuvojen dieselmoottoreiden ilman pilaantumista aiheuttavien kaasupäästöjen vähentämistä koskevan jäsenvaltioiden lainsäädännön lähentämisestä 3. joulukuuta 1987 annetun neuvoston direktiivin 88/77/ETY parantaakseen sen luettavuutta. Näin ollen direktiivin 88/77/ETY mukaiset liitteet ja uusien perustekijöiden lisäämiseksi tarvittavat muutokset laaditaan uudelleen säädösten uudelleenlaatimistekniikan järjestelmällisestä käytöstä 28. marraskuuta 2001 Euroopan parlamentin, neuvoston ja komission tekemän toimielinten välisen sopimuksen(2) mukaisesti. Säädösten uudelleenlaatimiseksi tarvittavat keinot ja menettelyt ovat kuitenkin tulleet käyttöön vasta äskettäin. Tämän vuoksi viivästymisiä ei ole voitu välttää.

Parhaillaan valmistellaan teknisiä määräyksiä, jotka koskevat ajoneuvon sisäistä valvontajärjestelmää (OBD-järjestelmää), kestävyyttä, käytössä olevien moottoreiden vaatimustenmukaisuuden tarkastamista, päästötestien viitepolttoaineita sekä näytteenoton tarkkuutta ja toistettavuutta ja hiukkaspäästötasojen mittausjärjestelmää. Niistä on neuvoteltu ja niitä on kehitetty eri sidosryhmien ja etenkin raskaiden ajoneuvojen ja moottoreiden valmistajien kanssa.

Komissio ehdottaa, että uusia toimenpiteitä sovelletaan 13. joulukuuta 1999 annetussa Euroopan parlamentin ja neuvoston direktiivissä 1999/96/EY vahvistetusta ajankohdasta alkaen eli 1 päivästä lokakuuta 2005 uudentyyppisten moottoreiden ja ajoneuvojen osalta ja 1 päivästä lokakuuta 2006 kaikentyyppisten moottorien ja ajoneuvojen osalta. Komission tavoitteena on, että direktiivissä 1999/96/EY säädettyjä uusien toimenpiteiden soveltamisen ajankohtia noudatetaan, joten se luottaa, että yhteispäätösmenettely saadaan ripeästi päätökseen ja tämä tavoite saavutetaan.

(1) EYVL L 42, 23.2.1970.

(2) EYVL C 77, 28.3.2002.